CELEX: 32017R1223
Language: hu
Date: 2017-07-05 00:00:00
Title: A Bizottság (EU) 2017/1223 végrehajtási rendelete (2017. július 5.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [Tomme de Savoie (OFJ)]

7.7.2017   
            
            
               HU
            
            
               Az Európai Unió Hivatalos Lapja
            
            
               L 174/14
            
         A BIZOTTSÁG (EU) 2017/1223 VÉGREHAJTÁSI RENDELETE
   (2017. július 5.)
   az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [Tomme de Savoie (OFJ)]
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:
   
               (1)
            
            
               Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Franciaország kérelmét, amely az 1107/96/EK bizottsági rendelet (2) alapján bejegyzett „Tomme de Savoie” oltalom alatt álló földrajzi jelzéshez kapcsolódó termékleírás módosításának jóváhagyására irányul.
            
         
               (2)
            
            
               2015. november 23-i levelükben a francia hatóságok arról tájékoztatták a Bizottságot, hogy az 1151/2012/EU rendelet 15. cikkének (4) bekezdése alapján, a „Tomme de Savoie” oltalom alatt álló földrajzi jelzésről szóló, a Francia Köztársaság Hivatalos Lapjában (Journal Officiel de la République française) 2015. november 7-én közzétett, 2015. október 29-i kormányrendeletnek megfelelően 2017. december 31-ig és 2025. október 31-ig tartó átmeneti időszakokat engedélyeztek olyan, Franciaország területén székhellyel rendelkező gazdasági szereplőknek, amelyek teljesítik az említett cikkben foglalt feltételeket. A nemzeti felszólalási eljárás során egy gazdasági szereplő kifogásolta a tejelő tehenek napi alaptakarmányában a zöld szálastakarmányok 50 %-os minimális tartalmát, amelyet évi legalább 150 napon át biztosítani kell; valamint négy gazdasági szereplő kifogásolta azt az előírást, hogy a gazdálkodók mezőgazdasági üzemében a tejelő tehenek legalább 75 %-ának Abondance, Montbéliarde vagy Tarentaise fajtatípusúaknak kell lennie, és jelezték, hogy bizonyos időre van szükségük ahhoz, hogy az előírásokhoz igazítsák a mezőgazdasági üzemeiket. E gazdasági szereplők a kérelem benyújtása előtt legalább öt évig folyamatosan, jogszerűen forgalmazták a „Tomme de Savoie” terméket. A 2017. december 31-ig tartó átmeneti időszak a GAEC Le Seysselan, Vallod, 74910 SEYSSEL gazdasági szereplőre vonatkozik, a 2025. október 31-ig tartó átmeneti időszak pedig az EARL la Ferme de Combette, a GAEC Les Airelles, az EARL La Ferme des 3 Quartiers és a GAEC La Ferme de la Ville gazdasági szereplőkre vonatkozik.
            
         
               (3)
            
            
               A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet (3) az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában.
            
         
               (4)
            
            
               A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,
            
         ELFOGADTA EZT A RENDELETET:
   1. cikk
   A „Tomme de Savoie” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.
   2. cikk
   Az 1. cikk értelmében biztosított oltalom a Franciaország által az 1151/2012/EU rendelet 15. cikkének (4) bekezdése alapján, a „Tomme de Savoie” oltalom alatt álló földrajzi jelzésről a Francia Köztársaság Hivatalos Lapjában (Journal Officiel de la République française) 2015. november 7-én közzétett, 2015. október 29-i kormányrendeletnek megfelelően engedélyezett átmeneti időszakban érvényes azokra a gazdasági szereplőkre, amelyek teljesítik az említett cikkben foglalt feltételeket.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. július 5-én.
      
         
            a Bizottság részéről,
         
         
            az elnök nevében,
         
         Phil HOGAN
         
            a Bizottság tagja
         
      
   
   
      (1)  HL L 343., 2012.12.14., 1. o.
   
   
      (2)  A Bizottság 1107/96/EK rendelete (1996. június 12.) a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről (HL L 148., 1996.6.21., 1. o.).
   
      (3)  HL C 58., 2017.2.23., 30. o.